Вахит Хаджимурадов
Г1АРГ1УЛЕШ (сценарий для школьного спектакля)

Г1АРГ1УЛЕШ. (сценарий для детей)

Дакъалоцурш:

1. К1айн иччархо.

2. 1аьржа иччархо.

3. Нана-г1арг1ули.

4. 1аьржа т1ам.

5. Сира т1ам.

6. К1айн т1ам.

7. Баьчча-г1арг1ули.

8. Баьччин накъост-г1арг1ули.

9. Къена Борз.

10. Къона Борз.

1-ра сурт

(1ам, цунна гонаха баьлла эрз, и сурт экрана т1ехь. Лакхахь, х1аваэхь лелачу хьозийн, г1ург1езийн сурт. Гучуйолу Нана-г1арг1ули а, кхо г1арг1ули к1орни а.)

К1айн т1ам. Ма хаза дуьне ду-кх х1ара! Хьовсийша, сан хьоме йижарий, х1ара хаза сийна тулг1е, махо хаза лестош болу и баьццара эрз! Сайн ницкъ кхаьчча, массо г1арг1ули а, хьозий а, д1о стигалхула тулг1енаш санна хаза, шайн к1айн т1емаш лестош лела и г1ург1езаш а ирсе, машаре йохуьйтур йара-кх ас! Ма хаза дуьне ду-кх х1ара!

Нана-г1арг1ули. Сан хьоме йо1, К1айн т1ам, хьо санна дог ц1ена долуш делахьара дуьненчохь мел дехаш долу х1ума а. Амма х1ара, бух боцчу 1омах ц1а хилла лаьттина, буькъа эрз а бу мажбала боьлла. Чекхъели вайн хаза хан-аьхке. Кестта дуьйлалур ду и шийла гуьйренан дог1анаш. Вай кечдала деза геннарчу, х1орда дехьарчу бовхачу махка д1акхалха, йуха б1аьсте т1ейаллац. (Гайг1ане корта ластабо). Ца хаьа-кх вайх массо а цига д1акхочий а…

Сира т1ам. Нана-г1арг1ули, хьо ма г1айг1ане йу тахана. Хьажахьа оцу дашочу малхе! Мел хаза а, бовха а бу и! Хьажахьа оцу сирлачу мархашка, мел хаза техка уьш оцу стигалахь, ша и г1ург1езаш санна!

Нана-г1арг1ули. Сан йо1, Сира т1ам, хьо х1окху шарах бен ца йаьлла х1окху дуьнен чу. Хьуна х1инца а ца йевза 1аьржа мархаш. Цара кестта д1акъовлур бу и бовха малх. Цара дахьар ду вайна шийла дог1а, вай кхузахь хьелахь, и шийла ло а кхочур ду х1окху хазачу аренга, х1окху йалсамен санна болчу 1ома т1е.

1аьржа т1ам. Нана-г1арг1ули, ма ирча сурт ду ахь тхуна хьалха х1иттош дерг! Ма кхераехьа тхо. Х1ун дан деза оха, дийцахьа цул а.

Нана-г1арг1ули. Сан хьоме бераш, аш сиха белаш кечам генарчу махка даха новкъадовла. Вай, мог1а нисбеш, стигалхула д1адаха 1ама деза. Вайн кестта, вешан баьччина т1аьхьа а х1иттина, даха дезар ду генарчу махка. Т1аьхьах1иттал суна, ас 1амор ду шу.

(Нана-г1арг1ули хьалха а йолуш, мог1а нисбой, т1аьхьах1уьтту бераш-г1арг1улеш, цара, ирхйовлу кеп х1иттош, гуонаш туьссу. Сценин цхьана аг1ор гучуволу доккха ши мекх а долуш, ирча духар а дуьйхина, гехь топ а йолуш, 1аьржа иччархо.)

1аьржа иччархо. (К1адвеллачу кепехь, хьаьж т1е куьг а хьокхуш) Эх1-х1ай, ма к1адвелла-кх со тахана. Са а тасале араваьлла, г1аз-бад лохуш лелаш ву со, х1ара уьшалш толлуш. Х1окху боьхачу 1омалахь, эрзаш йукъахь йехаш-1аш йолу х1ара г1езаш а, бедаш а йаъа муха мега техьа. Х1орш-м шаерш а йайина д1айаха йезаш йара х1окху дуьненчуьра а. Х1ара дуьне бехдар бен, цара беш пайда бац! Собар де аш,бедаш-кедаш, г1езаш-медаш! Ас бер шун болх! Со цкъа т1екхачийта аш шайна! Ас, шаерш а йайина, х1у дойур ду шун! Ас х1окху тоьпан патармаш кхачадаллалц х1аллакйийр йу шу! Со-м, к1адвелча, мацвелча, ч1ог1а дера хуьлуш вай! Собар де аш! (Ц1аьххьана г1арг1улеш го) Ой, хьажахьа х1окху 1оржамашка а! Хелхайовлуш йац уьш? Х1ара дуьне дуьзина-кх аш а, беш пайда а боцуш! Собар де аш! (Тебаш, улло вог1уш, топ хьажайо).

Нана-г1арг1ули. (1аьржа иччархо го цунна) Иччархочо хьажийначу тоьпана дуьхьалайоду иза, ши т1ам а баржабой, шен к1орнешна топ ца кхетийта). Ва-ай! Сан к1орнеш, йовдий к1елхьарйовлалаш! Вайн уггар луьра мостаг1 ву шуна вайна текхаьчнарг! Иччархо!

1аьржа иччархо. Хьажахь х1окху убаре а, суна дуьхьалйала йоллу-кх. Шун х1у-м ас дойур ду! (Топ йолу).

(Нана-г1арг1ули, лазайина йоллушехь, чукъоссало 1аьржа иччархочунна. Шолг1а йаьлла топ К1айн т1омана кхета. Нана-г1арг1ули, 1аржа иччархочух тийсалуш, охьайужий ле. Оцу ханехь 1аьржа-т1ам а, Сира т1ам а, т1екхетий, К1айн т1омана г1о деш гучуьра йолу. 1аьржа иччархо, Нана-г1арг1ули йоьжча, цуьнан к1орнеш лоьхуш, д1асауьду, топ а хьежаеш. Амма, уьш ца карайой, догдет1ий, соцу. Жимма 1ийча, ша-шега дов а деш, къайлаволу иза а. Кхин а жимма хан йаьлча гучуйолу кхо г1арг1ули к1орни, шимма лаьцна йалош йу К1айн т1ам а. Кхоь а йоьлхуш, йоьхна хьаьвза, елла 1уьллу шайн Нана-г1арг1ули а гой. Шийла мох хьоькху хеза. 1аьржа мархаш гучуйовлу)

Конец ознакомительного фрагмента.

Текст предоставлен ООО «Литрес».

Прочитайте эту книгу целиком, купив полную легальную версию на Литрес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.